text: Kongelig karettur i Grindsted
  03 september 2012 kl. 13.51
  Alle børnehavebørn i Grindsted var udkommanderet, da regentparret mandag besøgte Billund Kommune. Dronning Margrethe og prins Henrik kørte gennem Grindsted i medbragt karet, og her var børnene opstillet langs ruten.
  
  Regentparrets besøg blev indledt klokken 10, da dronningen og prinsen blev modtaget på rådhuset af blandt andre statsforvaltningsdirektør Nina Würtzen og borgmester Ib Kristensen (V).
  Dronning Margrethe fik overrakt en broche, og prins Henrik modtog en reversnål. Begge smykker består af sterling sølv og 18 karat grøn og gul guld. Smykkerne afspejler logoet for børnenes hovedstad, som skal være Billunds kendetegn.
  Rundturen i kommunen omfattede besøg på Lego, DuPont og Sun-Air of Skandinavia A/S.
  Kulturen fik også plads i dagsprogrammet med besøg hos tekstilkunstner Bodil Ølholm, kulturhuset Magion, skulpturparken Billund og Billund Centret.
  Sidst på eftermiddagen tog regentparret tilbage til kongeskibet Dannebrog, der ligger i havnen i Vejle.
  